แจงธนาคารโลกปลดล็อกทำธุรกิจไทย
กรมบังคับคดีจับมือ กพร.บุกธนาคารโลก แจงความคืบหน้ายกระดับความยากง่ายทำธุรกิจไทย
12 ก.พ. 2559

กรมบังคับคดีจับมือ กพร.บุกธนาคารโลก แจงความคืบหน้ายกระดับความยากง่ายทำธุรกิจไทย 
น.ส.รื่นวดี สุวรรณมงคล อธิบดีกรมบังคับคดี เปิดเผยว่า ในระหว่างวันที่ 16-20 ก.พ.นี้ กรมบังคับคดี ร่วมกับสำนักงานคณะกรรมการพัฒนาระบบราชการ (ก.พ.ร.) เป็นตัวแทน “ทีมไทยแลนด์” ที่จะเดินทางไปสำนักงานใหญ่ธนาคารโลก ที่สหรัฐอเมริกา เพื่อชี้แจงเกี่ยวกับการให้คะแนนในการจัดอันดับความยากง่ายในการประกอบธุรกิจ (Ease of Doing Business) เนื่องจากที่ผ่านมามีความเข้าใจผิดของภาคเอกชนในการตอบคำถามของธนาคารโลก 
“นอกจากนี้ จะชี้แจงธนาคารโลกถึงความคืบหน้าของไทยที่มีการปรับปรุง และแก้ไขกฎหมาย รวมทั้งขั้นตอนในการประกอบธุรกิจในไทย ก่อนที่ธนาคารโลกจะเข้ามาให้ภาคเอกชนไทยตอบแบบสอบถามในเดือน มี.ค.นี้” น.ส.รื่นวดี กล่าว 
ทั้งนี้ การจัดอันดับความยากง่ายหรือความสะดวกในการประกอบธุรกิจจะมีดัชนีวัด 10 ด้าน ได้แก่ 1.การเริ่มต้นธุรกิจ 2.การขออนุญาตก่อสร้าง 3.การขอใช้ไฟฟ้า 4.การจดทะเบียนทรัพย์สิน 5.การได้รับสินเชื่อ 6.การคุ้มครองผู้ลงทุน 7.การชําระภาษี 8.การค้าระหว่างประเทศ 9.การบังคับให้เป็นไปตามข้อตกลง 10.การแก้ปัญหาล้มละลาย ซึ่งปี 2558 ทุกดัชนีไทยได้รับอันดับลดลง ยกเว้นการขออนุญาตก่อสร้างที่อันดับปรับเพิ่มขึ้นจาก 47 เป็น 39 โดยความยากง่ายการประกอบธุรกิจในเอเชียไทยอยู่อันดับที่ 9 และในกลุ่มประเทศอาเซียน ไทยอยู่อันดับที่ 3 รองจากสิงคโปร์และมาเลเซีย
สำหรับกรมบังคับคดีมีภารกิจที่เกี่ยวข้องกับการชี้วัดตัวที่ 9 คือ การบังคับให้เป็นตามข้อตกลง ซึ่งไทยได้อันดับ 25 ไม่เปลี่ยนแปลง และตัวชี้วัดที่ 10 ด้านการแก้ไขกฎหมายล้มละลาย ได้อันดับที่ 49 ลดลงจากปี 2558 ซึ่งอยู่ที่อันดับ 45